Geniale gemmer | Maroela Media
Argieffoto (Foto: silviarita, Pixabay)
Gemmer is een van daardie rare natuurlike produkte wat nie net propvol gesondheidsvoordele is nie – dis boonop heerlik in verskeie vorme. Knibbel aan ŉ gemmerkoekie, brou ŉ pot gemmertee, kerf vars gemmer in jou slaai of gooi ŉ lepel fyn gemmer in jou aandete-dis – maar maak seker dat jy dit inneem! Die magiese middel in gemmer is “gingerol”, wat kragtige anti-inflammatoriese en anti-oksidant-eienskappe het.
Gebruik gemmer om verskeie tipes naarheid, soos bewegingsiekte, naarheid as gevolg van chemoterapie-behandeling en oggendnaarheid tydens swangerskap te bekamp. As jy swanger is en nie vroegoggend ŉ gemmerkoekie in jou lyf kan kry nie, probeer gerus gemmer- en heuningtee.
Gemmer kan ingespan word om spierpyne as gevolg van oormatige oefening te verbeter. Hoewel dit nie onmiddellike pynverligting tot gevolg het nie, sal die gebruik daarvan gedurende ŉ tydperk van intense oefening verseker dat jou spiere nie so seer is nie.
Heelwat studies dui daarop dat gemmer die simptome van osteoartritis kan verlig.
Vir persone met tipe 2-diabetes is die goeie nuus dat gemmer jou bloedsuikervlakke kan verlaag en die risikofaktore van hartsiektes geassosieer met tipe 2-diabetes kan verminder.
Gemmer word dikwels gebruik in die behandeling van chroniese slegte spysvertering, aangesien dit die spysverteringsproses versnel.
Indien gemmer aan die begin van die menstruasiesiklus geneem word, kan dit beduidende verligting van menstruasiepyn
Daar is aanduidings dat gemmer tot ŉ drastiese daling in LDL-cholesterol- en bloed-trigliseriedvlakke kan lei.
Sommige studies bewys dat gemmer breinfunksionering kan verbeter, en die brein kan beskerm teen ŉ ouderdomverwante afname in breinfunksies.
Gemmer kan gebruik word om infeksies te beveg en word dikwels as ŉ kuur vir verkoues en griep gebruik.
Gemmer- en suurlemoentee: Rasper ŉ stuk gemmerwortel (sowat 3 cm) in ŉ teepotjie en gooi 1 koppie kookwater oor. Laat trek vir 3 minute. Gooi deur ŉ sif in ŉ beker, en voeg 1 eetlepel heuning en 1 eetlepel suurlemoensap by. Roer dit met ŉ kaneelstokkie vir ekstra geur.
Bron (behalwe resep): authoritynutrion.com
Vrou van Limpopo is SA se boerewors-kampioen
E.K. · 6 maande gelede
…gee my dan daar nog ‘n gemmerkoekie aan!
Tuisgemaakte gemmerbier is net so lekker.